三月旦行園
作者：朱翌
朝代：宋

paragraphs: 我柳已飄絮，我筍亦上竹。
雪氈密蓋地，犢角橫入屋。
茲辰略行園，喜色動眉綠。
炎荒異中原，氣候少清淑。
一日具四時，旦暮變寒燠。
而我於此間，兀若蠶上簇。
但愛草木長，遂使杖屨熟。
喜甚得小詩，意斷語不續。
尚可羊何和，不用唐衢哭。
諸公幸無事，來不待休沐。
牀敷三百棋，勝負任反覆。